སྤྱིར་མི་མང་ཆེ་བར་སྐྱེ་བ་སྔ་མ་མང་བོའི་རིང་ལ་བསགས་པའི་ལས་ངན་སྡིག་སྒྲིབ་དམ་ཚིག་ཉམས་ཆགས་གྲངས་ཀྱིས་མི་ཟིན་པ་ཞིག་མཆིས་ལ།དེ་དག་གིས་བསྐྱེད་པའི་ལུས་ཀྱི་ན་ཚ་སེམས་ཀྱི་སྡུག་བསྔལ་ཚེ་ཡི་བར་ཆད་རྒྱུ་ཡི་གོད་ཁ་སོགས་སོགས་ཕྱི་ནང་གི་རྐྱེན་ངན་བར་ཆད་ཀྱང་གྲངས་ཀྱིས་མི་ཟིན་པ་ཞིག་མཆིས་པ་ནི།དཔེར་ན།ཐར་དཀའ་བའི་འགག་སྒོ་བཙན་པོ་དུ་མ་ཕྲེང་ལྟར་བསྒྲིག་ཡོད་པ་ལྟ་བུ་ཞིག་དང་མཚུངས།འོན་ཀྱང་དེ་དག་ལས་མང་བོ་ཞིག་སངས་རྒྱས་ཀྱི་བསྟན་པའི་བྱིན་རླབས་དང་།བླ་མ་དཀོན་མཆོག་དང་དགེ་འདུན་གྱི་སྡེ།ཡི་དམ་ཆོས་སྐྱོང་གི་ཐུགས་རྗེ་དང་འཕྲིན་ལས་བཅས་ལ་བརྟེན་ནས་རང་ཞིར་འགྲོ་བཞིན་ཡོད་ཀྱང་སོ་སོས་མིག་གིས་ཐད་ཀར་མཐོང་མ་མཐོང་བ་ཙམ་རེད།ཡིན་ཡང་།སྐྱེ་བ་སྔོན་མ་ལས་ངན་པ་ཚབས་ཆེན་བསགས་ཡོད་པ་དང་།ཚེ་འདིར་ཡང་མཐོང་ཆོས་ལ་མྱོང་འགྱུར་གྱི་ལས་སྟོབས་ལྡན་བྱས་པ།རང་གི་སེམས་ནས་བླ་མ་དཀོན་མཆོག་ལ་དད་པ་དང་མོས་གུས་ཆུང་བས་ཡིད་ཆེས་དང་བློ་གཏད་ཟབ་མོ་བཅོལ་མ་ཐུབ་པ་ལྟ་བུ་སོགས་དྲང་ལྡོག་གི་རྒྱུ་རྐྱེན་བཙན་པོ་མང་དུ་ཚོགས་ཡོད་པའི་མི་ཉུང་ཤས་ཞིག་གི་བར་ཆད་བཟློག་མ་ཐུབ་པ་ལྟ་བུ་སྣང་ལ།དེ་དག་ནི་བླ་མ་དཀོན་མཆོག་དང་དགོན་པ་གྲྭ་ཚང་ལ་བྱིན་རླབས་དང་ནུས་མཐུ་མེད་པ་མ་ཡིན་པར་རང་རང་གི་ལས་ངན་པའི་རྒྱུ་ཚོགས་གྲངས་ཚང་ཟིན་པས་ན་འབྲས་བུ་མི་སྨིན་ཐབས་མེད་ཡིན་ཏེ།མ་ཚང་མེད་རྒྱུ་དེ་ལ་ནི།།འབྲས་བུ་གང་གིས་ཟློག་པར་འགྱུར།།ཞེས་གསུངས་པ་ལྟར་རོ།།